Uriașa mobilizare populară din 16 noiembrie, ce l-a propulsat pe Klaus Johannis la președinția republicii, a generat și un formidabil orizont de așteptare și speranțe în mai bine. La nici o săptămâna de la validarea acestor istorice alegeri, viitorul președinte riscă un gest politic execrabil prin eventuala numire a lui Dan Mihalache în administrația prezidențială.

Dan Mihalache reprezintă unele dintre cele mai odioase trăsături din politica românească: grupuri oculte de putere si interese ilegitime, intrigi și manevre transpartinice, disprețul legii și al instituțiilor democratice, disponibilitatea de a vinde și trăda orice și pe oricine.

Spin-doctor cinic și lipsit de scrupule din aluatul unui Cosmin Gușe, Dan Mihalache este versiunea modernă, mai șlefuită, a vechilor securiști-activiști de teapa unor Hrebenciuc, Cozmâncă, Mihailescu-Șpagă, dar la fel de brutal și incompatibil cu ideea de civilizație europeană ca aceia. Deși prea mic pentru a fi fost securist cu grad, întruchipează perfect generația prin care vechiului regim și-a supraviețuit: Securitate après Securitate.

Cariera îl recomandă: gazetar la ziarul FSN „Azi“, consilier al prim-minstrului Adrian Năstase, deputat național și european PSD, membru al Biroului Executiv Central, secretar executiv pentru analiză politică și vicepreşedinte al departamentului de politică externă al PSD.

Stilistic, Dan Mihalache este un personaj infect, izomorf unor Daniel Barbu ori Vlad Nistor, toți aduși în partidul liberal de Crin Antonescu. La liberali s-a distins prin aceleași calități care i-au facilitat ascensiunea în PSD, sosind în 2009 consilier politic personal al nulității gureșe din fruntea partidului, dar ajungând ulterior secretar general adjunct.

Ca nimeni altul reprezintă sinteza PSD-PNL, ce devenea în 2012 secretar general adjunct al guvernului USL, feroce protagonist al loviturii anti-constituționale din vara acelui an, dezvoltând o retorică anti-euroatlantică ce i-a fost prea mult până și lui Ponta.

Dan Mihalache este interfața transpartinică a intereselor antidemocratice, antioccidentale și predatorii. Dacă PSD a avortat penibil toate tentativele de renaștere a USL, să nu fim triști, iată că acum USL merge înainte prin Dan Mihalache în coasta lui Klaus Johannis.

În condițiile în care structurile predatoare transpartinice se văd confruntate cu perspectiva dezgropării penale a jafurilor cu adevărat uriașe, legate de retrocedări și despăgubiri, de privatizări, dar și de rețelele predatorii în plină vigoare din sistemul farmaceutic și de sănătate, energie, transporturi, plasarea unui personaj de asemenea toxicitate într-o poziție-cheie la Președinția Republicii demonstrează că sistemul intenționează să-și mențină influența și controlul indiferent dacă președinte este Ponta sau Johannis.